L-Erbgħa 23 ta' Jannar 2019: Dalgħodu l-Papa Franġisku telaq minn Ruma fi triqtu lejn il-Panama għas-26 vjaġġ appostoliku tal-pontifikat tiegħu. Fil-Panama l-Papa se jieħu sehem fl-attivitajiet li qed jiċċelebraw l-34 Jum Dinji taż-Żgħażagħ u huwa t-tieni Papa wara San Ġwanni Pawlu II li qed iżur dal-pajjiż tal-Amerika Ċentrali. L-ajruplan tal-kumpanija Alitalia telaq lejn id-destinazzjoni tiegħu fl-għaxra nieqes disa' minuti ta' dalgħodu u għandu jasal fl-ajruport internazzjonali tal-Panama wara titjira ta' madwar 13-il siegħa. Fil-Panama jkun l-4.30 ta' wara nofsinhar filwaqt li l-ħin tagħna jkun l-10.30 ta' billejl. Il-Papa bagħat tweet li fih stieden it-talb għal dan l-avveniment sabiħ ħafna u importanti fil-mixja tal-Knisja. Qabel ma' ħalla l-Vatikan Franġisku ltaqa' ma grupp ta' 8 żgħażagħ maħrubin minn pajjiżhom li sabu kenn fiċ-Ċentru Patri Arrupe f'Ruma. Il-laqgħa saret fid-Dar Santa Marta. Meta wasal fl-ajruport dalgħodu l-Papa sab jistennewh awtoritajiet reliġjużi u ċivili u wara li sellmilhom tela' fuq l-ajruplan iġorr il-bagalja sewda, bħalma dejjem jagħmel, u li fiha jkollu l-brevjar u l-affarijiet tal-leħja. Wara li tela' t-taraġ tal-ajruplan, sellem lill-ekwipaġġ li kien qed jilqgħu abbord u reġa' dar biex isellem lill-awtoritajiet. Dan l-ewwel vjaġġ ta' Franġisku fl-2019 hu mill-ġdid fl-Amerika Latina. Huwa vjaġġ b'dimensjoni Marjana minħabba l-motto tal-Jum Dinji meħud mit-talba tal-Magnificat: Hawn hi l-qaddejja tal-Mulej, ħalli jsir minni skont kelmtek. Meta jasal fl-ajruport internazzjonali ta' Tocumen se jingħata merħba uffiċjali peress li se jkunu qed jistennewh il-President tar-Repubblika Juan Carlos Varela flimkien ma' awtoritajiet reliġjużi u ċivili. Minnufih Franġisku mistennni jmur lejn in-Nunzjatura Appostolika, fejn se jkun joqgħod matul il-jiem li se jqatta' fil-Panama. Matul it-28 kilometru bejn l-ajruport u n-nunzjatura jidher li se jkunu jilqgħuh għadd kbir ta' nies, fosthom l-eluf ta' żgħażagħ li diġà jinsabu l-Panama. L-għadd taż-żgħażagħ li nkitbu uffiċjalment huwa ta' mija u ħamsin elf, iżda mistenni li dan l-għadd se jikber qatigħ sa ma jintemmu ċ-ċelebrazzjonijiet nhar il-Ħadd 27 ta' Jannar. Rapport mill-Kamra tal-Aħbarijiet ta' Radju Marija
Tweet mill-Papa qabel telaq lejn il-Panama